In nomine Domini nostri Jesu Christi, volumus et petimus notum fieri omnibus christianis fidelibus, quod Unberga, annuentibus omnibus infantibus suis, dedit Deo et sanctis apostolis ejus Petro et Paulo, ad locum Cluniacum et senioribus ejusdem cenobii, de hereditario alodo suo villulam que vulgo appellatur Mazeroit, pro redemptione animæ suæ et omnium parentum suorum. Postea etiam filii ejus, bono ejus exemplo instigati, Bernardus scilicet et Unbertus et Dalmatius et etiam Bertannus, qui habebat filiam Widonis, fratris eorum, dederunt ad supradictum locum Cluniacum totum alodum quem habebant in villa quæ vocatur Bicei, qui eis hereditario jure contingebat ex parte ejusdem matris suæ, campos, vineas, prata, molendina.